אמיליה חודק

אמיליה (אמי) חוֹדַק היא פרופסור לרפואה, מומחית לרפואת עור, מנהלת מחלקת העור במרכז רפואי רבין, מרצה בבית הספר לרפואה של אוניברסיטת תל אביב ונשיאת האיגוד הישראלי לרפואת עור.

השכלה

חודק למדה בתיכון עירוני א'. את לימודי הרפואה בעתודה האקדמית היא התחילה בבית הספר לרפואה של הטכניון, שם למדה במשך שלוש שנים, טרם עברה לבית הספר לרפואה של אוניברסיטת תל אביב, בו השלימה את ארבע שנות הלימוד הנוספות. היא קיבלה תואר דוקטור לרפואה ב-1982. את הסטאז' שלה ערכה חודק בבית חולים אסף הרופא. ב-1990 היא השלימה התמחות ברפואת עור בבית החולים בילינסון, שהוא כיום חלק ממרכז רפואי רבין. לאחר סיום ההתמחות, היא נסעה להשתלמות בארצות הברית, תחילה באוניברסיטת ניו יורק, שם עסקה בפתולוגיה של העור ולאחר מכן, במשך שנה, באוניברסיטת רוקפלר, שם עסקה בחקר מחלות עור דלקתיות וסרטן העור. במרוצת הזמן, חודק ערכה השתלמויות נוספות כרופאה אורחת (Visiting Physician) באוניברסיטת ג'ונס הופקינס, אוניברסיטת ייל והמרכז לסרטן ע"ש מ' ד' אנדרסון באוניברסיטת טקסס.

פעילות אקדמית

חודק קיבלה תואר פרופסור מבית הספר לרפואה של אוניברסיטת תל אביב והיא מרצה בו. ב-2007-2011, חודק כיהנה כיושבת ראש החוג לרפואת עור של אוניברסיטת תל אביב. היא מרצה באופן קבוע בכנסים שונים בישראל ובעולם. ב-2017 היא הוזמנה לשמש כפרופסור אורח במחלקת העור של בית הספר לרפואה של אוניברסיטת סטנפורד.
חודק היא עורכת משותפת של כתב העת Archives of Dermatological Research.

פעילות מקצועית

חודק היא רופאה מומחית לסרטן העור, במיוחד לימפומה של העור ובפרט לימפומות מסוג מיקוזיס פונגוידס (mycosis fungoides), הסוג הנפוץ ביותר של המחלה. חודק נטלה חלק בכתיבת הקווים המנחים הבינלאומיים לאבחנה וטיפול בסוגים השונים של לימפומת העור. ארגון הבריאות העולמי מינה אותה להשתתף בפרסום פרק בנושא מיון מחדש של טיפוסי סרטן העור מסוג מיקוזיס פונגוידס פוליקולוטרופית (folliculotropic mycosis fungoides). תחום עיסוק מרכזי נוסף של חודק הוא מחלת הפסוריאזיס.
ב-2011, מונתה חודק לתפקיד מנהלת מחלקת העור במרכז רפואי רבין. קודם לכן, חודק הקימה את מעבדת המחקר המולקולרי של לימפומה של העור באותו בית חולים, מעבדה רב-תחומית בה נערכים מחקרים משותפים של רופאים וחוקרים אקדמיים מתחומי מדעי החיים. כיום, מתמקדת המעבדה, בין היתר, בניסיון לאפיין את הבסיס הגנטי של לימפומה של העור.
החל מראשית 2017, חודק היא נשיאת האיגוד הישראלי לרפואת עור. כמו כן, היא מכהנת בתפקידים בינלאומיים הכוללים חברות בהנהלת האיגוד הבינלאומי ללימפומה של העור (ISCL) וכן חברות בוועדת ההיגוי של הקונסורציום הבינלאומי לחקר הלימפומה של העור (CLIC). במסגרת זו, היא משתתפת בניהולו של PROCLIPI, הפרויקט הבינלאומי לחקר הפרוגנוזה במצבים שונים של לימפומה של העור. ב-2015, חודק העניקה את ההרצאה המרכזית (keynote lecture) בכנס השנתי של האיגוד האמריקני ללימפומה של העור.
חודק משרתת כיועצת-העל של מכבי שירותי בריאות לענייני רפואת עור, שם היא אחראית לגיבוש מדיניות רפואת העור של קופת החולים, לרבות מתן אישורים לשימוש בתרופות חדשות. היא יצגה את האיגוד הישראלי לרפואת עור ואת מכבי שירותי בריאות בוועדת המשנה של סל הבריאות. במסגרת זו, היא הייתה אחראית מדי שנה להגשת בקשות להכנסת תרופות וטיפולים בתחום רפואת העור אל סל הבריאות.
חודק מתארחת לעיתים קרובות בתוכנית בנושא רפואה המשודרת ברדיו לב המדינה וכן התארחה בתוכנית הטלוויזיה של פרופ' רפי קרסו.

חיים אישיים

חודק נולדה בתל אביב, לאם ספרנית ולאב חשמלאי ובעל מוסך. אחיה הוא חוקר בבית הספר לרפואה של הטכניון. היא נשואה לדוד חודק, עורך דין וראש משרד גרוס קלינהנדלר חודק הלוי גרינברג ושות', אחד מעשרת משרדי עורכי הדין הגדולים בישראל. בני הזוג הכירו במהלך לימודיהם באוניברסיטת תל אביב. חודק היא אם לשניים.